Dobrić (Šabac)

**Dobrić** je naselje u Srbiji u opštini Šabac u Mačvanskom okrugu. Prema popisu iz 2011. bilo je 1044 stanovnika.
Dobrić - selo pod gorom, Selo Dobrić kap vode u rekama Srbije samo su neki od naziva knjiga o ovom selu, na granici brežuljkaste Pocerine i ravne Mačve, na nadmorskoj visini od 94 do 155 metara, skoncentrisanom na levoj i desnoj strani puta Šabac- Radovašnica- planina Cer.
U istroijskim dokumentima selo se pominje prvi put 1521. godine.

Današnje selo Dobrić, prema dokumentima Istorijskog arhiva u Šapcu (v. *Šabac u prošlost*i, "Istorijski arhiv", Šabac 1970., str,190.) spominje se od godine 1528., kao srednje vlaško naselje, kada je brojalo 16 kuća... Posle 1533, a pre 1548. godine selo se razgranalo, i razdelilo na dva sela: na Donji Dobrić i Gornji Dobrić (Isto. str. 235.. Prvi je brojao 19, a drugi 20 kuća.

Selo je karakterisao razvoj raznovrsne privrede - vinogradarstvo, ratarstvo, stočarstvo...

O postanku sela, u Letopisu seoske crkve zapisano je, a tako i predanje govori, da su se u staro vreme u selo doselila dva brata Dobrosav i Bogosav. Oni su nekoliko godina živeli zajedno, pa se Bogosav odseli malo dalje od Dobrosava. Po imenu Bogosava prozove se drugo selo - Bogosavac, a po imenu Dobrosava prozove se selo Dobrić. Ta imena sela su i do danas sačuvana.

Želeći da se Srbija što više naseli, knez Miloš Obrenović je preko svog najmlađeg brata Jevrema, gospodara Šapca (1816-1831) i Šabačke nahije, naredio Marku Štitarcu, knezu od Mačve i Pocerine da prima sve koji dolaze iz krajeva pod Turcima, da ih uzima u svoju zaštitu i naseljava u Pocerini. Tako je Dobrić postao stecište svih onih koji su morali od nekoga da se sklanjaju, a Marko Štitarac ih je uzimao za svoje pandure. 
Pod komandom Marka Štitarca selo se naseljavalo u šorove koji i danas postoje.

Najautentičniji zapis o selu nalazi se u Letopisu crkve Dobrić-ske (izgrađena 1827. godine na temeljima dve ranije spaljene crkve brvnare od kojih je prva sagrađena 1651. godine). Ovaj Letopis je započeo veoma obrazovani Dobrić-ski paroh Dobrivoje Mandić (završio je bogoslovsko-učiteljsku školu i filozofski fakultet) kada je rukopoložen 1926. godine.

Letopis je u originalu prenet u monografiji „**Selo Dobrić - kap vode u rekama Srbije**“ (2007), autora prof. dr Slobodana I. Marković poreklom iz ovog sela.

Škola u selu je počela sa radom 1825. godine i bila središna škola za sedam okolnih sela: Maove, Metković, Grušić, Culjković, Radovašnica, Lipolist i Bogosavac. Škola je najpre radila u crkvenoj kući, kasnije u zgradi bivše opštinske sudnice do izgradnje škole u sredini sela.

Prvi učitelji u Dobriću nisu bili za to školovani ljudi ni profesionalci, već kaluđeri i raskaluđeri, zanatlije i isluženi podoficiri iz Srema. Godine 1899., učitelj Jovan Vuksanović udario je temelj škole u sredini sela. Gradnja je trajala 11 godina, pa je školska zgrada završena 1900. godine. Škola je imala dve prostrane učionice i jednu kancelariju.

Godine 1947., sazidana je sadašnja osmogodišnja okružna škola, a zidali su je meštani i nemački zarobljenici.

Godine 1912., meštani su osnovali Narodnu knjižnicu koja je u to vreme brojala 38 članova. Iste godine osnovali su i pevačko društvo „Pocerac" Iste godine  u selu je osnovan fudbalski klub „Budućnost“. Fudbalski klub je najbolje rezultate ostvario sedamdesetih godina dvadesetoga veka. Paralelno sa fudbalom u selu su se razvijale i druge sportske discipline - višeboj, rvanje itd.. Najviše takmičarske rezultate ostvarili su meštani u višeboju, a u klupskim takmičenjima rvački klub „Mladost“.
   
## Demografija

U naselju Dobrić živi 962 punoletna stanovnika, a prosečna starost stanovništva iznosi 41,1 godina (40,0 kod muškaraca i 42,2 kod žena). U naselju ima 369 domaćinstava, a prosečan broj članova po domaćinstvu je 3,27.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)